יוחאי מקבילי

יוחאי מקבילי (נולד ב-24 בנובמבר 1970) הוא חוקר הרמב"ם והוגה דעות בהשראתו, רב, מהנדס מחשבים, מרצה ומקים מפעל משנה תורה.

 ביוגרפיה 
מקבילי נולד בשכונת בית אליעזר, חדרה ליוסף ואסתר מקבילי. אביו עבד כחשמלאי בניין ואמו עבדה כעוזרת גננת.

למד בישיבה התיכונית נתיב מאיר בירושלים, בגיל 15, לאחר קריאת הקדמות הרמב"ם למשנה, אודות הופעתו של אלוהים בכל המציאות, החליט ללמוד את משנתו של הרמב"ם לעומק. בשנים אלו התוודע לרב יוסף קאפח, מהדיר ספריו של הרמב"ם, והפך לתלמידו.

שירת בסיירת גבעתי, ולאחר מכן כמש"ק מודיעין. ב-1996 סיים תואר ראשון בהנדסת חשמל בטכניון בהצטיינות, וב-1998 סיים תואר שני בהנדסת מחשבים בהצטיינות יתירה.

עבד באינטל וב-IBM, ועובד, נכון ל-2023, בביוסנס, חברת בת של ג'ונסון אנד ג'ונסון כאיש אלגוריתם בבניית מערכות הנדסיות לבעיות קצב לב.

ב-2018 סיים את עבודת הדוקטורט שלו, בהנחייתו של פרופ' מנחם קלנר, בחוג לפילוסופיה באוניברסיטת חיפה. העבודה עסקה ב"תודעה וחברה בתפיסת הטומאה והטהרה ברמב"ם". העבודה יצאה גם כספר. מאז 2015 מקבילי מלמד בטכניון, במחלקה ללימודים הומניסטיים, את הקורסים "תובנות יסוד בפילוסופיה של הרמב"ם" ו"מחשבה מדינית יהודית עד העת החדשה".

 חיים אישיים 
מקבילי נשוי ליפעת ואב לשבעה, הקטנה שבהם מאומצת. מתגורר בקדומים.

 ספריו והגותו 

הגותו של מקבילי מתבססות על הגותו של הרמב"ם, ועיקר פעילותו הוא הנגשת משנתו של הרמב"ם ופיתוח הגות בהשראתו.

ב-2004 הקים מקבילי את "מפעל משנה תורה - כל התורה לכל אחד", כארגון מתנדבים - תלמידי חכמים וחוקרים - שמטרתו לקדם את לימוד דברי הרמב"ם, בפרט ספרו משנה תורה, באמצעות הוצאת מהדורה מדויקת ומבוארת של ספר זה, ברוחו של הרמב"ם ועל פי כתביו. הרב מקבילי הוא העורך הראשי של מפעל משנה תורה. מקבילי ביאר וערכך שת שתי יצוריו של הרמב"ם, משנה תורה ומורה הנבוכים תוך ניהול צוות המשלב את עולם התורה והאקדמיה, כדברי השופטים בפרס אגרנט 
על פעילותו בהוצאת ספרי הרמב"ם ובהנחלת משנתו זכה ב-2010 בפרס אגרסט וב־2023 בפרס כץ שחולק בבית הנשיא.

תפיסת לימוד התורה מסוכמת במבואות ל"משנה תורה" ול"מורה הנבוכים", והיא עולה מתוך תפיסת הרמב"ם. יחד עם לימוד תנ"ך (תורה שבעל פה) ולימוד הספרות התלמודית (תורה שבכתב) שכבר נכתבה, שליש מהלימוד (וחלק זה ילך ויגבר, עד כדי רובו של הלימוד) צריך להיות מוקדש ל"לימוד מתחדש" לחיבור של התורה לא רק להלכה אלא לחיים, לתפיסת עולם, שבה גם לומדים כיצד העולם עובד, כמו מדעי הטבע, פסיכולוגיה ועוד – המכונים ברמב"ם "מעשה בראשית", ולימוד מהויות ושאלות יסוד במחשבה, כמו מיהו אלוהים, מהי אמונה ומהי ודאות, מהם המלאכים וכדומה – המכונים ברמב"ם "מעשה מרכבה". אלו תחומים שאנשים צריכים להתעמק בהם ברמות שונות, לעומת הלימוד המקובל היום שכמעט כולו הוא לימוד של "תורה שבעל פה" שכבר נכתבה.

ספריו
משנה תורה
בדרכו להנגשת הרמב"ם הוציא מקבילי בשלב ראשון (2006) את הספר "משנה תורה" בכרך אחד, ללא ביאורים וללא השגות הראב"ד, כפי שהרמב"ם עצמו פרסמו. מבוסס על נוסח כתבי יד תימן של הרב יוסף קאפח, עם השוואות ממוחשבות של מספר כתבי יד, והתחשבות במהדורות מדויקות של הרב יצחק שילת, חילופי נוסחאות במהדורת פרנקל, ומכון ממרא. הספר זכה לתפוצה רחבה ולשש מהדורות (מעל ל-20,000 כרכים הודפסו) ולהערכה רבה באקדמיה ובעולם הישיבות. הביקורות ייחסו לספר מהפכה של ממש של החזרת לימוד הרמב"ם ישירות וללא אמצעי לקהל הרחב.

ביאור שלם למשנה תורה
בשלב השני (2006–2014) המטרה הייתה להוציא ביאור קצר ושלם לכל 14 הכרכים של ספר "משנה תורה" להרמב"ם. מקבילי שימש כמבאר, כמהדיר ועורך ראשי. העבודה על הספרים נערכה בשיתוף מומחים מעולמות שונים. מעולם התורה, למשל מכון משפטי ארץ, במשפט העברי, מכון המקדש, מכון התורה והארץ, והן בעולם האקדמיה, כגון ד"ר יחיאל קארה מהאקדמיה ללשון העברית, פרופ' זהר עמר מאונ' אילן ועוד. הסדרה יצאה לאור בפורמטים רבים.

מורה הנבוכים
בשלב השלישי (2016–2021) ביאור ועריכה של "מורה הנבוכים" של הרמב"ם, בתרגום וביאור חדשים. תחילה יצא לאור "הזמנה למורה הנבוכים – מפגש ראשון. שלושה פרקים נבחרים מהגותו של הרמב"ם" (2016), ולאחר מכל כל הספר בשלושה חלקים (2018–2021). מקבילי שימש כעורך ראשי ומבאר בצוות מומחים מתחומים רבים (לשון ערבית, פילוסופיה יוונית וערבית, והלכה). הרחבות המתאמות הגות והלכה, והרחבות המדלגות על הפער בין הזמן שהספר נכתב לימינו. מקבילי יזם וליווה את תרגום הספר על ידי הלל גרשוני.

טהרה תודעה וחברה – מושגי טומאה וטהרה במשנת הרמב"ם
בשנת 2023 הוציא מקבילי את ספר מחקר "טהרה תודעה וחברה – מושגי טומאה וטהרה במשנת הרמב"ם", שמבוסס על עבודת הדוקטורט של מקבילי. משקל רב ניתן לספר במתן פרס כץ: .

סדרת ספרים "שירה חדשה"
משנת 2024 מוציא מקבילי את סדרת הספרים "שירה חדשה" במעגל השנה ובמעגל החיים. שמטרתו לתווך את תפיסות העולם של הרמב"ם לתוך אירועי החיים, בשילוב הסברים מעמיקים ותבוניים, לא מיסטיים, שיש בהם להט דתי. הספרים צבעוניים, תוכנם מגוון: מקרא, הלכה, היסטוריה, הגות, פיוט, ונוגעים גם בהווה במדינת ישראל. עד כה יצאו 6 ספרים:
 "הגדה של פסח – לזמן הזה ולעתיד לבוא במהרה בימינו" (מהדורה ראשונה ב־2014). הספר כולל סרגל זמנים למהלך ההגדה, מעוטר באיורים של קישקה, כולל התייחסות להגדה שלמה משעה שהגענו לארץ (כוס חמישית), להגדה שתהיה בזמן שחוגגים עם קורבן פסח, ועם התייחסות להודאה על מדינת ישראל של ימינו.
 "מתחתנים – שיר השירים, חופה וקידושין" (2024). על משמעות האהבה בשיר השירים, דיון בשאלה "מה זאת אהבה?", ומדריך יסודי של תהליך החתונה.
 "ראש השנה – מפגש אישי ומשפחתי" (2024). הספר כולל את שלושת רעיונות היסוד של החג: האוניברסליות שלו, רעיון מהפכני של מהו "יום המשפט", ורעיון ההמלכה ואהבת ה'.
 "חנוכה – מפגש אישי ומשפחתי בימים ההם בזמן הזה" (2024). הספר כולל את הסיפור המקורי של המקבים לקריאה בהדלקת הנר, ותפיסת עולם על אמונה, מלחמה ומקדש. עיקרו של הספר הוא תמונה מלאה של חג החנוכה: הן חירות המדינית להקמת מדינת ישראל השנייה, שהומעטה על ידי חכמים; חירות האמונה שהומעטה על ידי חלק ממובילי הציונות; והשאיפה להדלקת מנורת המקדש, שהומעטה על ידי כולם.
 "פורים – מפגש אישי ומשפחתי בימים ההם בזמן הזה" (2025). הספר כולל דיון באנטישמיות לדורותיה, זכירת עמלק, והבנה היסטורית ופוליטית של מגילת אסתר, והרעיונות ההגותיים ברקע ההלכות. הרעיון היסודי בספר הוא כי חג פורים הוא חג הצלה ולא חג גאולה, שהרי גיבוריו נשארים בגלות, ובגלות הדבר החשוב ביותר הוא האחדות, ולכן הלכותיו הם סעודה ושכרות, מתנות לאביונים ומשלוח מנות. הספר כולל הסבר לפי משנתו של הרמב"ם שמגילת אסתר לא תתבטל, לאור הניהול המדיני שבה של גילוי הזהות.
 "תשעה באב ואסונות לאומיים – ימי זיכרון לחורבן לטבח ולשואה, ומבוא לצמיחה מהם" (2025). הספר כולל תיאורים היסטוריים ומדרשי אגדה של חורבני הבית הראשון והשני, עם המרידות שבהם, כולל מרד בר כוכבא, ואסונות לאומיים גדולים במאות שנים האחרונות: גרוש ספרד, גירוש מוזע, השואה וטבח שבעה באוקטובר. הספר מבהיר כי החורבנים הם חורבני מדינת ישראל הראשונה, השנייה, וכישלון ניסיון עצמאות מדינת ישראל השלישית במרד בר כוכבא. הרעיון היסודי בספר הוא שכיום זיכרון החורבן (שלפי הרמב"ם אינו על העבר שהיה ונגמר, אלא על ההווה הדומה לעבר עד היום) חייב לכלול גם את ההשראה מהגבורה של ניסיונות התקומה אף על פי שכשלו. זיכרון זה נמחק במהלך הגלות, כדי שלא תתעורר השראה מהמרד, ותמיט אסון על הגולים. הספר כולל קינות ישנות וחדשות, כולל על השחיטה ובעיר ההרגה של ביאליק, ו"קינת בארי" של יגל הרוש. הספר כולל גם ניתוח תפיסת הרע וההסבל ברמב"ם על איוב, ובשאלה "היכן היה אלוהים בשואה". תיאור הטבח ב-7 השעות הראשונות והתייחסות הגותית לכשליו. הספר הצליח לעורר עניין עם פרסומו.

 קישורים חיצוניים 



 נימוקי השופטים לבחירת ד"ר יוחאי מקבילי בטקס הענקת פרס כץ 2023. בעברית ואנגלית


 הערות שוליים 

קטגוריה:פרשני הרמב"ם
קטגוריה:מהדירי ספרות תורנית
קטגוריה:מתכנתים ישראלים
קטגוריה:זוכי פרס כץ
קטגוריה:זוכי פרס אגרסט
קטגוריה:בוגרי ישיבת נתיב מאיר
קטגוריה:בוגרי הטכניון - מכון טכנולוגי לישראל: הנדסת חשמל
קטגוריה:בעלי תואר דוקטור מאוניברסיטת חיפה
קטגוריה:תלמידי הרב יוסף קאפח
קטגוריה:קדומים: אישים
קטגוריה:ישראלים שנולדו ב-1970